ວັນທີ 17 ມີນານີ້,ທ່ານສີຈິ້ນຜິງ ປະທານປະເທດຈີນໄດ້ພົບປະເຈລະຈາກັບທ່ານໂປ ຄາກາເມ ປະທານາທິບໍດີລູອັນດາ ຢູ່ຫໍສະພາປະຊາຊົນແຫ່ງຊາດນະຄອນຫຼວງປັກກິ່ງ ສປ ຈີນໂດຍປະມຸກລັດສອງປະເທດເປັນເອກະພາບກັນເຫັນດີຊຸກຍູ້ການຜັນຂະຫຍາຍໝາກຜົນຂອງກອງປະຊຸມສຸດຍອດໂຈຮາເນັສເບີກຂອງເວທີປຶກສາຫາລືການຮ່ວມມືຈີນ-ອາຟຣິກກາ ແລະເອົາໃຈໃສ່ປະດິດສ້າງຮູບ ການຮ່ວມມື, ລົງເລິກການຮ່ວມມືແບບຕ່າງຝ່າຍຕ່າງມີຜົນປະໂຫຍດຢ່າງຮອບດ້ານ ທັງຍົກສູງລະດັບການຮ່ວມມືທາງຍຸດທະສາດລະຫວ່າງສອງປະເທດ.
ໂອກາດດັ່ງກ່າວ, ທ່ານສີຈິ້ນຜິງຊີ້ໃຫ້ເຫັນວ່າ: ນັບແຕ່ຈີນ-ລູອັນດາສ້າງຕັ້ງສາຍພົວພັນທາງການທູດເປັນເວລາ 46 ປີຜ່ານມາ, ສອງປະເທດໄດ້ເຂົ້າໃຈກັນແລະຮ່ວມມືຢ່າງຈິງໃຈມາໂດຍຕະຫຼອດ, ສອງປະເທດມີຄວາມໄວ້ເນື້ອເຊື່ອໃຈກັນທາງການເມືອງເພີ່ມຂຶ້ນຢ່າງບໍ່ຢຸດຢັ້ງ, ການຮ່ວມມືທາງເສດຖະກິດການຄ້າແບບຕ່າງຝ່າຍຕ່າງມີຜົນປະໂຫຍດຂະຫຍາຍຕົວຢ່າງວ່ອງໄວ, ການແລກປ່ຽນດ້ານວັດທະນະທຳມີຈຸດເດັ່ນເປັນປະຈຳ, ການພົວພັນສອງຝ່າຍປາກົດມີທ່ວງທ່າຂະຫຍາຍຕົວເປັນຢ່າງດີ. ປັດຈຸບັນ, ການຮ່ວມມືລະຫວ່າງຈີນ-ລູອັນດາກຳລັງຜະເຊີນໜ້າກັບໂອກາດການພັດທະນາຄັ້ງປະຫວັດການ. ສອງຝ່າຍຄວນລົງເລິກຄວາມໄວ້ເນື້ອເຊື່ອໃຈກັນທາງການເມືອງ,ຮັດແໜ້ນການແລກປ່ຽນຄວາມເຫັນແລະປະສານງານໃນວຽກງານສາກົນແລະພາກພື້ນ. ຄວນເພີ່ມທະວີການຮ່ວມມືໃນການຫັນເປັນທັນສະໄໝທາງດ້ານອຸດສາຫະກຳແລະກະສິກຳ, ແນວໃດກໍດີ, ຈີນຍິນດີສະໜັບສະໜູນລູອັນດາໃນການກໍ່ສ້າງເຂດເສດຖະກິດພິເສດ. ນອກນີ້, ສອງຝ່າຍຍັງຄວນເພີ່ມການຮ່ວມມືໃນການກໍ່ສ້າງພື້ນຖານໂຄງລ່າງ, ຈີນສົ່ງເສີມວິສາຫະກິດປະເທດຕົນເດີນທາງໄປລູອັນດາເພື່ອເຂົ້າຮ່ວມການກໍ່ສ້າງໂຄງການພື້ນຖານໂຄງລ່າງທີ່ສຳຄັນຕ່າງໆເປັນຕົ້ນຄົມມະນາຄົມ,ພະລັງງານແລະອື່ນໆໃຫ້ຫຼາຍກວ່າເກົ່າ.
ທ່ານໂປ ຄາກາເມ ຢືນຢັນວ່າ ລູອັນດາທະໜຸຖະໜອມສາຍພົວພັນມິດຕະພາບແລະການຮ່ວມມືກັບຈີນ ແລະ ຂອບໃຈຕໍ່ຈີນທີ່ໄດ້ປະກອບສ່ວນອັນປະເສີດເຂົ້າໃນການສ້າງສາພັດທະນາຄືນໃໝ່ຂອງປະເທດຕົນ ພ້ອມທັງຍິນດີຕ້ອນຮັບວິສາຫະກິດຈີນເພີ່ມການລົງທຶນໃນຂົງເຂດຕ່າງໆຂອງລູອັນດາເປັນຕົ້ນ ກະສິກຳ,ບໍ່ແຮ່,ການທ່ອງທ່ຽວ, ການກໍ່ສ້າງພື້ນຖານໂຄງລ່າງແລະອື່ນໆ.